മെരിലാന്ഡ് 70 വയസ് 70 സിനിമ സിനിമയുടെ ഹൃദയക്ഷേത്രത്തില് പുതിയ കുമാരസംഭവം തിരുവനന്തപുരം: മലയാളിയുടെ ഹൃദയം സിനിമാക്ഷേത്രമാക്കിയ രണ്ടാമത്തെ ഫിലിം സ്റ്റുഡിയോ മെരിലാന്ഡിന് എഴുപത് വയസ്. സപ്തതി നിറവില് എഴുപതാമത്തെ സിനിമയായ ഹൃദയവുമായി മെരിലാന്ഡ് തിരിച്ചുവരുന്നു. നാല് പതിറ്റാണ്ടിന് ശേഷമുള്ള ഈ വരവ് മെരിലാന്ഡ് കുടുംബത്തിലെ പുതിയ തലമുറയിലെ ഒരു കുമാരന് നയിക്കുന്ന സംഭവമാണ് സുബ്രഹ്മണ്യം മുതലാളിയുടെ കൊച്ചുമകന് വിശാഖ് സുബ്രഹ്മണ്യം എന്ന 33കാരന് അമരക്കാരനായി ഒരു മഹാപാരമ്ബര്യം ഉയിര്ത്തെഴുന്നേല്ക്കുന്നു. സുബ്രഹ്മണ്യത്തിന്റെ ഇളയമകനായ എസ്. മുരുകന്റെ മകനാണ് വിശാഖ് സുബ്രഹ്മണ്യം. വിനീത് ശ്രീനിവാസനാണ് ഹൃദയം സംവിധാനം ചെയ്യുന്നത്. പ്രണവ് മോഹന്ലാല്, കല്യാണി പ്രിയദര്ശന്, ദര്ശന രാജേന്ദ്രന്, അജുവര്ഗീസ് തുടങ്ങിയ വലിയ താരനിരയുണ്ട്. 1951 സെപ്തംബറിലാണ് തിരുവനന്തപുരം നഗരപിതാവും തിയേറ്റര് ഉടമയുമായിരുന്ന പി. സുബ്രഹ്മണ്യം സ്റ്റുഡിയോയുടെ പ്രാരംഭ പ്രവര്ത്തനങ്ങള് തുടങ്ങിയത്. നേമത്ത് മാര് ഇവാനിയോസിന്റെ സെന്റ് പോള് മിഡില് സ്കൂള് നിറുത്തിയപ്പോള് അഞ്ചേക്കര് ഭൂമി വിലയ്ക്ക് വാങ്ങി. രണ്ട് ഷൂട്ടിംഗ് ഫ്ളോറുകളും ഒരു കാമറയുമായാണ് തുടക്കം. വൈകാതെ എല്ലാ ആധുനിക സങ്കേതങ്ങളുമുള്ള സ്റ്റുഡിയോ ആയി. മദ്രാസില് നിന്ന് മലയാള സിനിമയെ കേരളത്തിലേക്ക് പറിച്ചുനട്ടതില് വലിയ പങ്ക് വഹിക്കുകയും ചെയ്തു. 1952 ആഗസ്റ്റില് ഇറങ്ങിയ ആത്മസഖിയാണ് മെരിലാന്ഡിന്റെ ആദ്യ സിനിമ. മഹാനടന് സത്യന്റെ റിലീസായ ആദ്യ ചിത്രവും ആത്മസഖിയാണ്.1979ല് ഇറങ്ങിയ ഹൃദയത്തിന്റെ നിറങ്ങള് ആണ് അവസാന ചിത്രം. പില്ക്കാലത്ത് സീരിയല് നിര്മ്മാണത്തിലേക്ക് തിരിഞ്ഞു. സ്റ്റുഡിയോ വാടകയ്ക്ക് നല്കുന്നുമുണ്ട്. നീലാ പ്രൊഡക്ഷന്സിന്റെ ബാനറില് 69 സിനിമകള് നിര്മ്മിച്ചതില് 59 സിനിമകളും സംവിധാനം ചെയ്തത് പി. സുബ്രഹ്മണ്യമായിരുന്നു. ഭക്തകുചേല, ശ്രീരാമ പട്ടാഭിഷേകം, ശ്രീഗുരുവായൂരപ്പന്, സ്വാമി അയ്യപ്പന്, ശ്രീമുരുകന് തുടങ്ങിയ പുരാണ ചിത്രങ്ങളിലൂടെ ഉദയായുടെ വടക്കന്പാട്ട് സിനിമകളുമായി മെരിലാന്ഡ് മത്സരിച്ചു. സ്വാമി അയ്യപ്പന് സിനിമയുടെ ലാഭം ഉപയോഗിച്ചാണ് ശബരിമലയില് സ്വാമി അയ്യപ്പന് റോഡ് നിര്മ്മിച്ചത്. മെരിലാന്ഡില് ഷൂട്ട് ചെയ്ത വേലക്കാരന് എന്ന സിനിമയിലൂടെയാണ് ഗാനഗന്ധര്വന് യേശുദാസിന്റെ പിതാവും നാടകനടനുമായ അഗസ്റ്റിന് ജോസഫ് വെളളിത്തിരയിലെത്തിയത്. സംസ്ഥാന സര്ക്കാരിന്റെ ആദ്യ ചലച്ചിത്ര അവാര്ഡ് മെരിലാന്ഡിന്റെ കുമാരസംഭവത്തിനായിരുന്നു. മെരിലാന്ഡിന് എഴുപത് വയസായെന്ന് അറിയുമ്ബോള് ഓര്മ്മകള് പിന്നിലേക്ക് പോവുകയാണ്. എന്റെ രണ്ടാമത്തെ വീടാണ് മെരിലാന്ഡ്. കുറേ നല്ല ചിത്രങ്ങള് അവിടെയാണ് ചെയ്തത്. സ്റ്റുഡിയോ സംസ്കാരമൊക്കെ അവസാനിച്ചെങ്കിലും ഇപ്പോഴും പ്രവര്ത്തിക്കുന്നത് മെരിലാന്ഡ് മാത്രമാണ്. അതൊരു ക്ഷേത്രമാണ്. മധു ചലച്ചിത്ര നടന് 42 വര്ഷത്തിന് ശേഷമുളള തിരിച്ചുവരവിലെ ആദ്യ ചിത്രം ഹൃദയമാണ്. പഴയ മെരിലാന്ഡ് ചിത്രങ്ങളെ പോലെ പാട്ടിന് പ്രാധാന്യമുളള ഹൃദയത്തില് 15 പാട്ടുകളുണ്ട്. കൊവിഡ് നിയന്ത്രണം കഴിഞ്ഞാല് തിയേറ്റര് റിലീസ് ഉണ്ടാകും. വിശാഖ് സുബ്രഹ്മണ്യം